Wat definieer jou identiteit? | Maroela Media
Wat definieer jou identiteit?
Soms beleef ek dit dat almal in Suid-Afrika al minder wil wees wie hulle is en al meer wil wees wat hulle dink hulle moet wees. Asof eie identiteit iets is wat jy kompleet nuut moet skep en nie moet begin by dit wie en en wat jy is nie. 'n Eenvoudige waarheid is dat eie erkenning van identiteit wesenlik belangrik is voordat jy begin met waarheen jy eintlik wil gaan en wie jy wil word.
Wie alles vir almal wil wees, word niemand vir niks. Dit is 'n groot waarheid. Identiteit is sekerlik een van die belangrike sake wat 'n mens in jou lewe moet uitsorteer. Identiteit lê in wie jy is en waarheen jy oppad is. Dit raak jou hele bestaan: Watter taal jy praat, by watter universiteit jy studeer. By watter skool jy jou kinders inskryf. By watter geloofsdenominasie jy jou voeg. Vir watter politieke party jy stem. Hoe jou vriendekring lyk en waar jy jou geld bestee. Taalidentiteit, kultuuridentiteit, geloofsidentiteit, landsidentiteit, kerkidentiteit – waarom is ons so bang om te wees wie ons is? Waarom die geweldige dryfveer om te word wie ons nie is nie? Hoekom so 'n alewige gestoei vir 'n masker-bestaan van 'n verskuilde identiteit?
Deesdae word ons gekonfronteer met 'n ander masker. Almal wil niemand wees, wil alles en almal offer en 'n identiteitlose individu, groep en massa word. Ek is oortuig daarvan so 'n beskouing lei na een groot niks. Geen lyn is ook 'n grens – dit is 'n lynlose grens.
Maar weer, onthou: wie alles vir almal wil wees word niemand vir niks.
Dit is miskien die grootste krisis in Suid-Afrika dat almal alles vir almal wil wees. Jammer, maar jy kan nie. Eie-identiteit is absoluut noodsaaklik. Jy kan eers besef hoe nodig Zoeloe vir die Zoeloe is en Xhosa vir die Xhosa as jy weet wat Afrikaans vir jou beteken. Jy kan eers opstaan vir 'n ander se reg as jou eie reg ook vir jou belangrik is. Jy kan eers ander se belange beskerm as jy jou eie belange ook kan beskerm. Daarom het ek maar min begrip vir 'n moderne geslag identiteitverloëners. Wie iets vir iemand anders wil en kan beteken, moet weet wie hy in homself is.
Dis interessant hoeveel mense dink identiteit is juis identiteitsloosheid. Almal moet niks en niemand word en dan begin 'n mens saamwerk. Dit is ongelukkig onmoontlik. 'n Mite. As jy eers niks word, gaan jy met niemand oor niks kan saamwerk nie. Jy werk die beste saam met mense wat weet wie hulle is. Mense wat niks is nie en vir wie niks belangrik is nie, het niks om voor te staan nie. Vir my is dit altyd interessant hoe mense wat voorstaanders is van identiteitsverloëning, skielik omswaai en krampagtig vashou as te naby aan hul eie binneruimte gekarring word. 'n Gekarring wat verhinder kon word as daar aanvanklike karaktervolle integriteit-identiteit beskouing was.
Miskien is ons besig om elke dag ons lewens te vermors deur 'n kunsmatige bestaan te skep om mense te word wat ons nie bedoel is om te wees nie.
My moontlike lys van die belangrikste vrae wat ons sal moet kan antwoord:
Wie is jy? Wie is ons? Wat is jou grense? Waar lê jou lyne? Wat is jou identiteit? Wat definieer jou? Wat definieer jou nie?
Hoe wonderlik sal dit wees as ons in Suid-Afrika eers hierdie vrae kan beantwoord voordat ons saam toekomsbeplanning doen? Moet ons niks word voordat ons iets kan beteken? Of moet ons wees wat ons is en dan daarvandaan 'n toekoms bou?
As ons weet wie ons is, sal ons weet waarheen ons op pad is.
Luister: Sakeplanwenner Jaco Ferreira gee raad vir nuwe entrepreneurs
Puik, Hannes Noëth! 'n Treffende stuk wat ook sommer deur al die sg. Afrikaanse meningsvormers gelees behoort te word. "Identiteitverloëners" is 'n woord wat aan heeltemal te veel Afrikaanssprekendes herinner.
Wat 'n klomp niksseggende gemompel….oor niks. Ek kan myself "identifiseer" net met wie ek wil, na aanleiding van my omstandighede, en selfs ter wille van oorlewing. Maar voor ek dit kan doen moet ek "karkakter" hê.
Baie dankie wat 'n raakvat stuk. Ek kan werklik nie verstaan hoekom mense wil aanhou om hierdie(alles vir almal) mite na te jaag nie. Verder ook dat mense aanstoot neem by juis mense, volkere,gelowe,instellings ens wat weet wie en wat hulle is en waarvoor hulle staan.Dan kom hierdie (alles vir almal) voorpraters soos Max du Preez,Piet Croucamp en meer onlangs Skarrelkind en wil hulle sienswyse op hierdie instellings of groepe afdwing sodat hulle moet verander tot dit hulle sieninge pas . Hierdeer kan ek mos bv as Christen by 'n moskee aansluit en aandring op 'n kersdiens in die moskee.Dit… Lees meer »
Ek weet nie waarom daar so 'n ge-gorrel en temery is oor wat en wie 'n Afrikaner sou wees nie. Of 'n siel kwansuis vrede gemaak het oor sy/haar se sogenaamde identiteit nie.
Lees gerus die bydrae onder die opskrif – My trots, my taal Afrikaans, wat 'n 10 jarige genaamd Tasrique Patrick – kort, kragtig en in die kol kwytraak.
Johann Marx – jy kan jouself identifiseer maar daar is 'n meningte wat nie kan nie. Die "gemompel" sal juis diegene wat hulleself nie kan identifiseer nie, aan die dink sit.